แอกซ่าคาดลูกค้าเสียหายน้ำท่วม 20 ล้านบาท
แอกซ่าประกันภัยคาดลูกค้าบริษัทได้รับความเสียหายคิดเป็นมูลค่า 20 ล้านบาท
28 ต.ค. 2553

แอกซ่าประกันภัยคาดลูกค้าบริษัทได้รับความเสียหายคิดเป็นมูลค่า 20 ล้านบาท
น.ส.สรญา สุขวณิช หัวหน้าฝ่ายสื่อสารองค์กร บริษัท แอกซ่าประกันภัย  เปิดเผยว่า  ทางบริษัทได้ตั้งความเสียหายจากอุทกภัยน้ำท่วมในพื้นที่ 30 จังหวัด โดยรวมอยู่ที่ประมาณ 20 ล้านบาท จากปัจจุบันที่ได้รับแจ้งเหตุจากผู้เอาประกันภัยทั้งหมด 33 รายแล้ว ซึ่งเป็นผู้เอาประกันที่ประสบภัยในพื้นที่จังหวัดนครราชสีมา สระบุรี ลพบุรี โดยเป็นเคลมประกันภัยรถยนต์ 21 ราย มูลค่าความเสียหายเบื้องต้นประมาณ 4.6 ล้านบาท และเคลมประกันภัยทรัพย์สิน 12 ราย ซึ่งอยู่ในช่วงประเมินความเสียหาย ทางบริษัทฯ คาดว่าจะยังมีการแจ้งประกันภัยอีกอย่างต่อเนื่องจากสถานการณ์น้ำท่วมภาคกลาง 
สำหรับผู้เอาประกันภัยรถยนต์ที่ประสบปัญหาจากอุทกภัย ทางบริษัทฯ พิจารณาช่วยเหลือเบื้องต้นเพื่อบรรเทาทุกข์ โดยจัดซ่อมและหากมีการเปลี่ยนอุปกรณ์ อะไหล่ จะไม่หักค่าเสื่อมของอุปกรณ์ จะจ่ายเต็ม 100% สำหรับแบตเตอรี น้ำมันเครื่อง สารหล่อลื่น สารหล่อเย็น วิทยุ เครื่องเสียงที่ติดตั้งมาจากโรงงาน